**Cyfarfod Bwrdd:** Panel Tenantiaid a Chymunedau

**Adroddiad Er Gwybodaeth**

**Teitl:** Adroddiad Cyfranogiad Tenantiaid Blynyddol Ebrill 2020- Mawrth 2021

**1 Pwrpas yr adroddiad**

1.1 Darparu diweddariad i’r Panel Tenantiaid a Chymunedau ar Gyfranogiad Tenantiaid yn Tai Gogledd Cymru o fis Ebrill 2020 i fis Mawrth 2021.

**2 Camau Gweithredu / Argymhellion**

2.1 Mae'r adroddiad er gwybodaeth a gofynnir i'r aelodau adolygu a nodi ei gynnwys.

**3 Cefndir**

3.1 Beth yw Cyfranogiad Tenantiaid?

3.2 Mae yna nifer o ddiffiniadau o gyfranogiad neu ymgysylltiad tenantiaid. Mae TPAS Cymru yn dararu un diffiniad a ddefnyddir yn helaeth:

“Mae cyfranogiad tenantiaid yn ffordd y mae tenantiaid a landlordiaid yn rhannu syniadau. Mae'n ffordd i'r tenant gymryd rhan yn y broses o wneud penderfyniadau a geir yn ystod trafodaethau am wella safon amodau a gwasanaethau tai.”

**4 Cyflwyniad**

4.1 Mae ein gwaith cyfranogiad tenantiaid am y cyfnod adrodd hwn yn seiliedig ar ein Strategaeth Cyfranogiad Tenantiaid ar gyfer 2018-2021.

4.2 Yn dilyn ymgynghoriad, datblygwyd y Strategaeth o amgylch barn ein tenantiaid a'n staff a wnaeth ein helpu i adnabod yr hyn roeddem yn ei wneud yn dda, a lle roedd angen i ni wella.

4.3 Dechreuodd ymgynghoriad ar gyfer ein Strategaeth Cyfranogiad Tenantiaid (2021-2024) newydd yn ystod y cyfnod adrodd hwn ac fe’i thrafodir yn yr adroddiad yma.

4.4 Mae'r adroddiad hwn yn nodi pa gyfleoedd cyfranogiad tenantiaid sydd ar gael a pha weithgareddau sydd wedi’u cynnal rhwng Ebrill 2020 a Mawrth 2021. Mae cyfyngiadau Covid 19 wedi cael effaith sylweddol ar yr hyn y mae TGC wedi gallu ei gyflawni yn ystod y cyfnod hwn. Effeithiwyd ar ddigwyddiadau a gweithgareddau wyneb yn wyneb; fodd bynnag, gobeithio y bydd yr adroddiad hwn yn dangos sut y mae TGC wedi addasu yn ystod y cyfnod yma.

**5 Panel Tenantiaid a Chymunedau**

5.1 Mae'r Panel yn cynnwys aelodau'r Bwrdd, tenantiaid a staff, ac mae'n cyfarfod bob deufis (ar-lein ar hyn o bryd). Mae ganddo gyfrifoldeb am graffu ar ein gwasanaethau a'n perfformiad i sicrhau bod yr holl breswylwyr yn derbyn y safonau gwasanaeth uchaf posibl. Mae'r Panel a'i aelodau sy’n denantiaid hefyd yn rhan allweddol o lywodraethiant TGC.

5.2 Yn ystod y cyfnod adrodd hwn mae’r Panel wedi addasu i gyfarfod ar-lein gan barhau i gyfarfod bob deufis.

**6 Fforwm Tenantiaid**

6.1 Sefydlwyd y Fforwm Tenantiaid tua diwedd y cyfnod adrodd diwethaf, gyda’r cyfarfod

cyntaf yn cael ei gynnal wyneb yn wyneb ychydig cyn i gyfyngiadau Covid 19 ddod i rym.

6.2 Mae'n cyfarfod yn rheolaidd ac yn rhoi cyfle i'w aelodau gael Gwybodaeth,

dylanwadu ar ein penderfyniadau, a chryfhau ein gwasanaethau. Y nod yw neilltuo pob cyfarfod i bwnc penodol, gan ganiatáu i aelodau ddysgu mwy am Tai Gogledd Cymru, a darparu mewnbwn ac adborth i wella'r gwasanaethau rydym yn eu darparu.

6.3 Ar hyn o bryd mae gan y fforwm 8 aelod ac mae wedi bod yn cyfarfod ar-lein trwy

Teams ar hyd y cyfnod adrodd hwn. Gweler isod y pynciau y mae'r Fforwm wedi edrych arnynt:

* Cymryd rhan yn natblygiad cod ymddygiad ar gyfer aelodau'r Fforwm
* Sesiwn a throsolwg o TGC a’r gwahanol wasanaethau a ddarperir
* Meysydd diddordeb penodol ar gyfer aelodau'r Fforwm
* Gwefan TGC - adolygu'r wefan gyfredol a darparu mewnbwn ac adborth ar sut y gellid ei gwella
* Cyfranogiad Tenantiaid yn TGC (Adolygu arferion a strategaeth gyfredol, a darparu mewnbwn i'r Strategaeth newydd ar gyfer 2021-2024)
* Cynllun Corfforaethol - Sesiwn ar gynnwys y Cynllun Corfforaethol, a hefyd y cyfleoedd y gallai hynny eu rhoi i denantiaid gael mwy o fewnbwn ar wasanaethau TGC
* Ymddygiad Gwrthgymdeithasol - Adolygu gweithdrefnau cyfredol YGG a darparu mewnbwn ac adborth

**7 Grŵp Ymateb Cyntaf**

7.1 Mae’r Grŵp Ymateb Cyntaf yn gronfa o denantiaid sydd â diddordeb mewn gweithredu fel ‘darllenwyr’ taflenni, ffurflenni, polisïau ayb a darparu adborth.

7.2 Mae 35 aelod, ac roeddent yn ymwneud â'r meysydd gwaith canlynol yn ystod y cyfnod adrodd hwn:

* Arolwg o Farn Tenantiaid ar Safon Ansawdd Tai Cymru (SATC)
* Arolwg Sgwrs Fyw (ar y wefan)
* Gwefan TGC - mewnbwn ac adborth ar sut y gellid ei wella
* Ymgynghoriad rhent
* Cyfranogiad Tenantiaid yn TGC (Adolygu arferion a strategaeth gyfredol, a darparu mewnbwn i'r Strategaeth newydd ar gyfer 2021-2024)
* Cylchlythyrau ac arolygon TPAS Cymru

**8 Grŵp Prosiect Trawsnewid Digidol**

8.1 Mae'r grŵp hwn yn cynnwys staff a dau denant sy'n cyfarfod i adolygu a phenderfynu

pa welliannau digidol y gall TGC eu gwneud

8.2 Mae'r grŵp wedi bod ac yn edrych ar y meysydd gwaith canlynol ar hyn o bryd:

* Gweithio Ystwyth
* Gwefan
* Cyfathrebu Digidol
* Strategaeth Digidol

**9 Prosiect Wal Tre Cwm**

9.1 Prosiect partneriaeth yw hwn gyda Cantrefi Conwy a CALL (Gweithredu Diwylliannol

Llandudno)

9.2 Mae ystâd dai Tre Cwm yn Llandudno yn cynnwys eiddo Tai Gogledd Cymru, Cartrefi Conwy, a nifer fechan o eiddo preifat. Mae wal yn amgylchynu'r ystâd dai hon, sy'n gwahanu'r gymuned sy'n byw yno o'r dref gyfagos. Hon yw'r wal sydd o amgylch Churchill Close.

9.3 Nod y prosiect fu datblygu gweithiau celf gyda'r gymuned i weddnewid y wal hon, gan fynd i'r afael â materion gwahardd, rhannu ac arwahanrwydd cymdeithasol.

9.4 Mae’r prosiect hefyd wedi datblygu cysylltiadau anffurfiol gyda Grŵp Gweithredu Tre

Cwm, Amgueddfa Llandudno, Archifau Llandudno, Ysgol John Bright, a Chlwb Pêl-droed Llandudno. Mae Cyngor Tref Llandudno a Heddlu Gogledd Cymru hefyd wedi rhoi eu cefnogaeth i’r prosiect.

9.5 Llwyddodd CALL i sicrhau grant gan Sefydliad Paul Hamlyn i ariannu’r prosiect. Mae'r cyllid hefyd wedi mynd tuag at gomisiynu dau artist i gyflawni'r prosiect.

9.6 Cafodd nifer o weithgareddau eu trefnu i ymgysylltu â phobl ifanc ar yr ystâd, megis

gweithdai celf, helfa drysor o amgylch yr ystâd, a diwrnodau agored yn ganolfan gymunedol leol. Cynhaliwyd y gweithgareddau hyn yn ystod y cyfnod adrodd diwethaf a chyn cyfnod clo cyntaf Covid.

9.7 Yn ystod y cyfnod adrodd hwn, cwblhawyd cynlluniau ar gyfer y gwaith celf a gwnaed

ymgysylltiad ar-lein trwy zoom, e-bost, a hefyd negeseuon testun.

9.8 Trefnwyd un digwyddiad wyneb yn wyneb yn ystod y cyfnod hwn, yn unol â chanllawiau'r llywodraeth ac roedd yn agored i nifer gyfyngedig o bobl (h.y. y rhai sy'n byw ar ystâd Tre Cwm a oedd wedi cymryd rhan yn y prosiect). Digwyddiad sinema awyr agored oedd y digwyddiad hwn gyda ffilm wedi'i chynhyrchu yn croniclo'r prosiect cyfan.

9.9 Yn dilyn diwedd y cyfnod adrodd hwn, mae'r gwaith celf wedi'i osod yn llwyddiannus

ar y wal ac mae'r prosiect wedi'i gwblhau.

**10 Digwyddiadau a gweithgareddau**

10.1 Rydym fel arfer yn trefnu nifer o ddigwyddiadau a gweithgareddau i ymgysylltu â'n tenantiaid. Bwriad y digwyddiadau a’r gweithgareddau hyn yw rhoi cyfle i denantiaid gymryd rhan yn Tai Gogledd Cymru a gwella ansawdd bywyd y cymunedau y mae ein tenantiaid yn byw ynddynt.

10.2 Mae digwyddiadau Dod i adnabod eich landlord/pop-yp yn ein cynlluniau wedi cael eu gohirio. Fodd bynnag, wrth i'r cyfyngiadau lacio, byddwn yn cynnal y digwyddiadau hyn eto.

10.3 Cyn covid buom yn gweithio gyda sefydliad o'r enw'r Bartneriaeth Awyr Agored i roi cyfle i'n tenantiaid gymryd rhan mewn gweithgareddau awyr agored fel cerdded bryniau, dringo dan do, a beicio er budd iechyd corfforol a meddyliol. Byddwn yn ceisio gwneud rhywbeth tebyg eto ac mae cyllid grant wedi'i sicrhau i ariannu rhai sesiynau blasu beicio trydan i'n preswylwyr.

10.4 Er nad oeddem yn gallu darparu digwyddiadau wyneb yn wyneb ayb, yn ystod y cyfnod adrodd hwn gwnaeth llawer o staff o bob rhan o'r sefydliad alwadau ffôn lles i'n tenantiaid. Roedd hyn yn cynnwys gwirio a oeddent angen unrhyw gymorth gyda siopa neu gasglu meddyginiaeth, a hefyd, a oeddent angen unrhyw gymorth cynhwysiant ariannol gan ein staff arbenigol. Mi wnaethom hefyd ddefnyddio'r galwadau hyn fel cyfle i gasglu gwybodaeth proffilio tenantiaid.

10.5 Mae ein cystadleuaeth arddio wedi parhau i fod yn boblogaidd gyda'n tenantiaid, a derbyniwyd mwy o gynigion ar gyfer y gystadleuaeth yn ystod y cyfnod adrodd hwn. Gall tenantiaid enwebu eu hunain neu gymdogion yn y categorïau canlynol:

* Yr ardd orau
* Yr ardd sydd wedi gwella orau
* Yr ardd botiau orau
* Yr ardd/gofod cymunedol gorau

10.6 Roedd y cyfnod adrodd hwn yn cynnwys y trydydd tro i ni gynnal y cynllun Gwobr Cymydog Da. Y bwriad yw talu teyrnged i'n tenantiaid sydd wedi gwneud gwahaniaeth sylweddol i fywydau eu cymdogion neu'r gymuned leol. Cafwyd dau gyd-enillydd, sef Geoff Uttley o Lys y Coed, a Jean Hayward o Hafod y Parc.

10.7 Mewn cyfnod anodd a heriol, addasodd a defnyddiodd y Tîm Pobl Hŷn amrywiaeth o ddulliau i ymgysylltu â’r preswylwyr yn y Cynllun Gofal Ychwanegol a Lloches:

* Cyfathrebu rhwng cenedlaethau gydag ysgolion lleol a fu’n cyfnewid cardiau a llythyrau â thenantiaid yn ein cynlluniau
* Cylchlythyrau Rheolaidd a Galwadau Llesiant / Ymweliadau Carreg Drws
* Sefydlu siop i gynorthwyo gyda bwydydd/eitemau hanfodol
* Sefydlu gwasanaethau dosbarthu bwyd a pharseli
* Dosbarthu anrhegion a danteithion
* Pecynnau Llesiant yn cael eu danfon i gynlluniau Lloches/Gofal Ychwanegol a Phrydles gyda rhodd
* Rhoddion gan ASDA
* Cyflenwi a Dosbarthu Posau / Croeseiriau / Sudoku / Jig-sôs / Llyfrau Lliwio
* Ymweliadau Therapi Anifeiliaid Anwes
* Bingo Pellhau Cymdeithasol
* Trefnu cyfarfodydd Zoom i Denantiaid gysylltu â theuluoedd
* Cyngerdd gardd yn Llys y Coed
* Aerobeg Cadair Freichiau Pellhau Cymdeithasol
* Digwyddiadau codi arian elusennol - teithiau cerdded / rafflau noddedig
* Cefnogi a hyrwyddo prosiectau Garddio ar y cynllun

10.8 Roedd y tîm Tai â Chymorth hefyd yn wynebu heriau oherwydd Covid-19, ac maent wedi addasu i ymgysylltu â phreswylwyr:

* Yn dilyn cyflwyno gweithdrefnau cadarn, a defnyddio TG a llwyfannau ar-lein, cychwynnodd gweithgareddau unwaith eto, ond ar ffurf wahanol i'r amseroedd blaenorol
* Roedd y preswylwyr wedi cofleidio'r defnydd o dechnoleg ar-lein ac ailgyflwyno gweithgareddau a sesiynau cymorth wedi’u rheoli’n dda
* Roedd gerddi hosteli cymunedol yn parhau i fod yn ased, ac roedd y man agored hwn yn rhoi cyfle i breswylwyr a staff gymryd rhan mewn gweithgareddau, wrth allu siarad ag eraill o fewn pellter diogel
* Oherwydd y lle sydd ar gael yn Pendinas, ailgychwynnodd coginio ar gyllideb (ar sail 1 i 1) er enghraifft, a daeth mwy o weithgareddau celf a chrefft ar gael.
* Sesiwn 1 i 1 yn ymwneud ag Iechyd Meddwl a dylanwadau cymheiriaid
* Cafodd adnoddau ar-lein eu hymchwilio a’u gweithredu gyda phreswylwyr ar sail 1 i 1, gan arwain at ganlyniadau gwell i'r preswylwyr gan fod yn rhaid teilwra gweithgareddau bellach ar gyfer anghenion unigol sydd wedi’u hadnabod yn hytrach nag ar gyfer gweithgaredd grŵp generig.

**11 Ymgynghoriad ar y Strategaeth Cyfranogiad Tenantiaid**

11.1 Yn ystod y cyfnod adrodd hwn rydym wedi ymgynghori â thenantiaid ar Strategaeth Cyfranogiad Tenantiaid newydd ar gyfer 2021-2024. Cymeradwywyd y Strategaeth gan y Panel Tenantiaid a Chymunedau.

11.2 Cyn Covid y dull mwyaf llwyddiannus o gasglu mewnbwn ac adborth tenantiaid oedd wyneb yn wyneb, er enghraifft defnyddio digwyddiadau bach ar gynlluniau a gweithgareddau i ymgysylltu â thenantiaid. Yn anffodus, nid oedd hyn yn bosibl oherwydd cyfyngiadau Covid; fodd bynnag, defnyddiwyd amrywiaeth o ddulliau gennym i sicrhau ein bod yn casglu digon o fewnbwn:

* Diwrnod Strategaeth y Bwrdd (mynychodd aelodau sy’n denantiaid o’r Panel Tenantiaid a Chymunedau y sesiwn ynghyd ag aelodau’r Bwrdd)
* Panel Tenantiaid a Chymunedau (cafodd cyfranogiad tenantiaid ei gynnwys ar agenda cyfarfod a chynhaliwyd trafodaeth fanwl gydag awgrymiadau’n cael eu gwneud)
* Fforwm Tenantiaid (defnyddiwyd y Fforwm fel grŵp ffocws i drafod cyfranogiad tenantiaid, a chynhaliwyd dwy sesiwn)
* Arolwg Tenantiaid Ar-lein (Rhannwyd arolwg ar-lein, ar ein tudalen Facebook, Twitter, ac ar y wefan. Anfonwyd yr arolwg hefyd at ein Grŵp Ymateb Cyntaf )
* Arolwg Staff (Rhannwyd arolwg gyda'r staff trwy'r gweithle ac e-bost)

11.3 Cynhyrchwyd adroddiad ymgynghori llawn ac mae ar gael i'w weld.

11.4 Mae'r Strategaeth newydd wedi'i datblygu a'i chymeradwyo ynghyd â chynllun gweithredu ar sut i gyflawni ei nodau a'i hamcanion.

11.5 Bydd yr Adroddiad Cyfranogiad Tenantiaid nesaf yn rhoi diweddariad ar sut rydym yn

cyflawni'r nodau a'r amcanion hynny

**12 Ymgynghoriad rhent**

12.1 Cynhaliwyd ymgynghoriad er mwyn casglu adborth ar lefel y rhent a godir o fis Ebrill 2021 i fis Mawrth 2022. Oherwydd Covid-19 ac chyfyngiadau amser, roedd yr ymgynghoriad hwn yn cynnwys arolwg yn unig, a gafodd ei bostio ar-lein ar ein tudalen Facebook a'n gwefan. Anfonwyd dolen i'r arolwg hefyd trwy e-bost at aelodau'r Fforwm Tenantiaid a'r Grŵp Ymateb Cyntaf.

12.2 Roedd yr arolwg yn agored o’r 16eg o Ragfyr 2020 tan y 13eg o Ionawr 2021.

12.3 Rhoddodd yr arolwg yr opsiynau canlynol ar gyfer lefelau rhent rhwng mis Ebrill 2021

a mis Mawrth 2022:

* Dim cynnydd
* Cynnydd o 0.5%
* Cynnydd o 1%

12.4 Cafodd y testun canlynol ei gynnwys gyda’r arolwg:

*Y llynedd rhoddodd Llywodraeth Cymru’r gallu i Gymdeithasau Tai godi rhenti hyd at 1% + CPI (chwyddiant yn seiliedig ar brisiau mis Medi) am y 5 mlynedd nesaf. Pe bydden ni’n defnyddio'r gyfradd uchaf hon byddai'r cynnydd rhent o Ebrill 2021 yn 1.5%.*

*Mae eleni wedi bod yn flwyddyn heb ei thebyg ac rydym yn deall yr effaith y mae'r pandemig wedi'i chael ar ein bywydau a’n harian ni i gyd. Rydym yn gwerthfawrogi pa mor anodd y bu’r flwyddyn hon ac mae'r canlyniadau'n debygol o barhau i mewn i'r Flwyddyn Newydd, felly rydym yn cynnig rhewi rhent rhwng Ebrill 2021 a Mawrth 2022.*

*Mae'n rhaid i ni gynnal ymgynghoriad ar gyfer cynnydd mewn rhent; ond nid ydym wedi gallu gwneud hyn ers cryn amser oherwydd yr oedi yng nghyhoeddiad y Llywodraeth. Gan fod gennym ymrwymiad 5 mlynedd gan Lywodraeth Cymru byddwn yn cynnal ymgynghoriadau rhent, gan ddechrau gyda’r flwyddyn hon.*

*Gyda phob ymgynghoriad mae yna opsiynau felly rydym yn cynnig yr opsiynau canlynol ar gyfer lefelau rhent rhwng Ebrill 2021 a Mawrth 2022*

* *Dim cynnydd*
* *Cynnydd o 0.5%*
* *Cynnydd o 1%*

*Gallwn eich sicrhau na fydd lleihad mewn lefelau gwasanaeth os mai’r opsiwn ‘dim cynnydd’ yw’r opsiwn fydd yn cael ei ffafrio.*

12.5 Cytunwyd na fyddai yna unrhyw gynnydd mewn rhent.

**13 Grant Datblygiad Personol**

13.1 Datblygwyd ein Grant Datblygiad Personol er mwyn mynd i’r afael â rhwystrau ariannol a allai atal ein tenantiaid rhag cael mynediad at addysg, hyfforddiant neu gyflogaeth.

13.2 Mae enghreifftiau o'r hyn y gellir ei ariannu yn cynnwys:

* Offer neu gyfarpar ar gyfer swydd neu gymhwyster e.e. pecyn trin gwallt ar gyfer coleg
* Ffioedd cyrsiau
* Gwisg addas ar gyfer cyfweliad

13.3 Rydym wedi cael 2 gais llwyddiannus yn ystod y cyfnod adrodd hwn:

* Cais i gynorthwyo gyda chostau ar gwrs Celf yng Ngholeg Menai
* Cais i gynorthwyo gyda chostau i ennill Cerdyn Gwyrdd Llafurwrr CSCS

**14 Cronfa Gymunedol**

14.1 Mae ein Cronfa Gymunedol wedi'i datblygu i ddarparu cyllid i gynorthwyo grwpiau gwirfoddol, cymunedol, hamdden neu breswylwyr.

14.2 Dylai'r Sefydliadau / grwpiau hyn fod yn datblygu prosiectau a mentrau sydd o fudd i’r

gymuned leol. Rhaid i sefydliadau sy'n gwneud cais am gyllid fod yn:

* Sefydliad / grŵp gyda chyfansoddiad a’i gyfrif banc ei hun gydag o leiaf dau lofnodwr
* Dilyn polisi mynediad agored tuag at aelodaeth, defnydd o’u cyfleusterau a chymryd rhan mewn gweithgareddau
* Anwleidyddol
  1. Rydym wedi cael 1 cais llwyddiannus yn ystod y cyfnod adrodd hwn:
* Cais gan grŵp cymunedol (sy'n gweithredu yn yr ardal lle mae gennym nifer sylweddol o denantiaid) i gynorthwyo gydag ariannu dosbarthiadau dawns i blant.

**15 Camau i’r Dyfodol**

15.1 Mae disgwyliadau uwch yn y Cynllun Corfforaethol newydd o ran cael mwy o fewnbwn tenantiaid wrth newid neu ddatblygu gwasanaethau. Dylai hyn roi mwy o gyfle i fwy o denantiaid ddweud eu dweud ar sut y mae penderfyniadau'n cael eu gwneud. Er enghraifft, bydd ein Fforwm Tenantiaid yn cymryd rhan mewn adolygu ein gweithdrefnau Ymddygiad Gwrthgymdeithasol. Byddwn hefyd yn ymgynghori â thenantiaid mwy newydd ynglŷn â’r broses arwyddo a sut y gellir gwella hyn

15.2 Yn ystod y cyfnod adrodd nesaf byddwn yn cynnal ymgynghoriad ar fforddiadwyedd

rhent a thaliadau gwasanaeth.

15.3 Yn dibynnu ar unrhyw newidiadau pellach yng nghyfyngiadau Covid, byddwn yn

dechrau cynllunio pa weithgareddau y gellir eu cyflwyno wyneb yn wyneb.

15.4 Byddwn yn edrych i ymgynghori â'n tenantiaid ar sut i wella unrhyw gynlluniau ardaloedd gwyrdd cymunedol, er enghraifft darparu gardd blodau gwyllt, neu ardd gymunedol i denantiaid ei mwynhau. Dewisir un cynllun fel peilot fel y gellir dysgu gwersi, cyn o bosibl ei ailadrodd mewn cynlluniau eraill.

15.5 Bwriedir cynnal ymgyrch recriwtio er mwyn cael aelodau newydd i’r Panel Tenantiaid a Chymunedau.

15.6 Gwahodd aelod sy’n denant o’r Panel Tenantiaid a Chymunedau i gyfarfod Fforwm

Tenantiaid.

15.7 Bydd yr adroddiad hwn yn cael ei gyfieithu a’i gyhoeddi ar ein gwefan.

|  |
| --- |
| **Gwybodaeth Ychwanegol** |
| **Amcan(ion) Strategol y Cynllun Corfforaethol:** |
| **Goblygiadau adnoddau**  **Ariannol:** Cyllideb Cyfranogiad Tenantiaid  **Personél:** Cydlynydd Cyfranogiad Tenantiaid |
| **Effaith cynaliadwyedd –** Ddim yn berthnasol |
| **Asesiad Effaith Cydraddoldeb –** Ddim yn berthnasol |
| **Risg:** Nid yw TGC yn gwrando ar ein tenantiaid. Dim cyfle i denantiaid ddylanwadu ar y broses o wneud penderfyniadau.  **Difrifoldeb a thebygolrwydd cynhenid:** Effaith = 3 Tebygolrwydd = 3  Cyfanswm = 9  **Rheolau risg:** Strategaeth a Chynllun Gweithredu Cyfranogiad Tenantiaid  **Camau pellach:** Dim |
| **Cyfrinachedd –** Nid yw’n eitem gyfrinachol |
| **Swyddog Cyswllt –** Iwan Evans Cydlynydd Cyfranogiad Tenantiaid  Ffôn: 01492 563232 |
| **Atodiadau –** Atodiad 1 - Ffotograffau |